Sievert (Eenheit)
Dat Sievert (Eenheitenteken: Sv) is de Maateenheit vun verschedene Strahlendosen, de en Gewicht bimeten warrt. De Eenheit warrt to’n Meten vun de Strahlenbelasten vun bioloogsche Organismen bruukt un warrt bi de Analys vun’t Strahlenrisiko insett. Dat Sievert warrt anwennt as Eenheit för de Äquivalentdosis, de effektive Dosis un de Organdosis.

Ümrekent is 1 Sv = 1 J/kg, wat en teemlich grote Äquivalentdosis is. Praktisch warrt dorüm de vörkamen Weerten as Millisievert (1 mSv = 0,001 Sv) oder Mikrosievert (1 μSv = 0,000001 Sv) angeven.

Strahlenbelasten 
As Vergliek to’n Afschätten vun en Strahlenrisiko kann de natürliche Strahlenbelasten deenen. In Düütschland liggt de Äquivalentdosis in de Hööch üm un bi 0,002 Sievert in’t Johr.

De hööchste Dosis in’t Johr, de för Lüüd verlööft is, de vun Beroops wegen mit Strahlen to kriegen hebbt, liggt bi 20 mSv, wobi över’t hele Beroopsleven aver nich mehr as 400 mSv tosamenkamen drööft. För normale Inwahners liggt disse Weert bi 1 mSv (de natürliche un möögliche medizinische Strahlenbelasten sünd dor nich mit inrekent). Kinner in’n Mudderlief drööft bit to de Geboort nich mehr as 1 mSv Strahlendosis afkriegen.

Afkummst un olle Eenheit 
De Eenheit is na Rolf Sievert nöömt. Dat weer en sweedschen Mediziner un Physiker, de sik en Naam maakt hett bi’t Inföhren un Wieterentwickeln vun’n Strahlenschuul. Vör den 31. Dezember 1985 gell noch dat Rem as offizielle Eenheit för de Äquivalentdosis. As Ümreken gellt: 1 rem = 0,01 Sv.

Afgrenzen vun annere Eenheiten 
Üm de Energiedosis vun ünnerscheedliche Strahlenorden beter verglieken to künnen, wat de möögliche Schaden för Organismen angeiht, warrt se mit en Gewichtungsfakter multiplizeert, de as Strahlengewichtungsfakter betekent warrt. Dör dissen Fakter warrt de relative bioloogsche Wirksomkeit vun de Strahlen inbetogen, un dat Resultat warrt as Äquivalentdosis betekent.

De Strahlengewichtungsfakter is en Tall ahn Dimension, so dat de physikaalschen Grötten, de in de Eenheit Sievert angeven warrt, un de Energiedosis de glieke Dimension hebbt. De Eenheit vun de Energiedosis Gray (Gy) un dat Sievert bedüüt beide de vun de Strahlen an de Materie afgevene Energie op een Masseneenheit, also opletzt de Eenheit Joule pro Kilogramm. De verscheden Eenheiten, Gray för de Energiedosis un Sievert för de gewichten Dosisgrötten, deent in’n praktischen Bruuk aver dorto, den Ünnerscheed vun de Dosisgrötten to wiesen, vun wegen dat sich de Tall för de Dosisgrött över den Strahlenwichtungsfakter ok ännern kann.

So gellt för β- un γ-Strahlen en Strahlengewichtungsfakter vun een. Dormit gellt för disse Strahlenorden 1 Sv = 1 Gy. Bi Neutronen gellt de Fakter 10, un bi α-Strahlen is de Fakter 20. De Ünnerscheed kummt dör de Grött vun de Partikels, de bestimmt, wo dull de Wesselwirken mit dat bestrahlte Geweev is.

Weblenken 
 Diagramm mit Utwirken vun ünnerscheedliche Strahlendosen in Millisievert (Henwies: Enige Angaven beteht sik op’n sünnere Tiet, in de de Dosis opnahmen warrt, annere nich)

Borns 

SI-Eenheit
Strahlenbiologie
Radioaktivität